Moma Marković (strip)
Momčilo Moma Marković (1902, Beograd, Kraljevina Jugoslavija — 1977, Ontario, Kanada) je bio srpski autor stripova, slikar i ilustrator koji je stvarao u tzv. „Zlatnom dobu srpskog stripa“ (1935 — 1941). Najpoznatiji stripovi su mu „Rista Sportista“ i „Stojadin“.

Biografija 
Studirao je na École Nationale des Arts Décoratifs u Parizu. Po povratku Beograd se bavi ilustracijom, slikanjem i stripom.

Scenarije su mu pisali Mića Dimitrijević i poznata glumica Ljubinka Bobić. Njihov strip „Rista Sportista“ (Politikin Zabavnik) doživeo je čak i pozorišnu adaptaciju, a izvanredna društveno-politička satira „Stojadin“ izlazila je godinama u listu Ošišani jež. Bio je i urednik i ilustrator lista Jugoslovenče, dizajnirao je marke, hartije od vrednosti i priznanja, državne diplome... Za svoj rad je 1939. primio veliku nagradu Akademije sedam umetnosti.

Za vreme Drugog svetskog rata, Nemci su ga stavili u logor u Austriji jer je smatran potencijalno opasnim elementom. Posle više pokušaja bekstva, napokon uspeva da se domogne Italije, na teritoriju koju su držali Saveznici. Posle rata se ne vraća u Jugoslaviju, već ostaje u Italiji. Iseljava se za Kanadu 1951, ali bez porodice, jer mu sin gine u pokušaju da ilegalno pređe jugoslovensku granicu, a žena završava u bolnici zbog nervnog sloma.

U Kanadi je Marković prvo bio slobodan umetnik, ali zbog narušenog duševnog zdravlja odustaje od toga i prihvata državni posao. Radio je kao crtač i slikar u kanadskom Ministarstvu za puteve i Ministarstvu šumarstva.

Kao i druge crtače koji su emigrirali iz političkih razloga na Zapad (Đuka Janković, Radomir Perica), srpska javnost je zaboravila i na Momu Markovića, da bi tek sa raspadom SFRJ, njihov rad ponovo bio valorizovan i delimično dostupan čitaocima.

Vidi još 
 Spisak srpskih slikara

Izvori 
 Zdravko Zupan i Slavko Draginčić, Istorija jugoslovenskog stripa I, „Forum Marketprint“, Novi Sad, 1986. E-izdanje: Projekat Rastko
 Zdravko Zupan, Vek stripa u Srbiji, Kulturni centar — Galerija savremene umetnosti, Pančevo, 2007.
 Slobodan Ivkov, „Klasici srpskog stripa: Momčilo Moma Marković“

Spoljašnje veze 
 „Rista Sportista“, strip

Srpski crtači stripova
Srpski slikari
Srbi u Kanadi